पुणे को हराकर शीर्ष पर पहुंचा राजस्थान  
गैर-जिम्मेदाराना बल्लेबाजी और लचर क्षेत्ररक्षण का खामियाजा पुणे वारियर्स को लगातार छठी हार के रूप में भुगतना पड़ा।
गैर-जिम्मेदाराना बल्लेबाजी और लचर क्षेत्ररक्षण का खामियाजा पुणे वारियर्स को लगातार छठी हार के रूप में भुगतना पड़ा। रोस टेलर के आक्रामक 47 रन की बदौलत राजस्थान रॉयल्स ने उसे आईपीएल के मैच में छह विकेट से हराकर पहले स्थान पर कब्जा कर लिया।  पहले बल्लेबाजी के लिए भेजी गई पुणे ने 20 ओवर में सात विकेट पर 143 रन बनाए। जवाब में रॉयल्स ने 19.3 ओवर में लक्ष्य हासिल करके अपने घरेलू मैदान सवाई मानसिंह स्टेडियम पर जीत का सिलसिला जारी रखा।  पिछले मैच में मुंबई इंडियंस को हराने वाले रॉयल्स के नौ मैचों में 11 अंक है और वह अंकतालिका में पहले स्थान पर है। वहीं युवराज सिंह की पुणे वारियर्स आठ मैचों में चार अंक के साथ सबसे नीचे है और सेमीफाइनल में प्रवेश की उसकी संभावना क्षीण लग रही है।  रॉयल्स के लिए टेलर ने 35 गेंद में चार चौकों और दो छक्कों की मदद से 47 रन बनाए जबकि अशोक मनेरिया ने 22 गेंद में 29 रन की पारी खेली। इसमें तीन छक्के शामिल थे।  पुणे के लिए राहुल शर्मा (13 रन देकर तीन विकेट) को छोड़कर कोई प्रभावी प्रदर्शन नहीं कर सका।  इससे पहले अच्छी शुरुआत के बावजूद पुणे वारियर्स सात विकेट पर 143 रन ही बना सकी। पुणे का स्कोर 12वें ओवर में दो विकेट पर 91 रन था लेकिन आखिरी आठ ओवर में सिर्फ 52 रन बने और पांच विकेट गिर गए।